తెలంగాణపై పలు సంస్థల ఆసక్తి!
- ఐటీ పాలసీ -2016 విడుదల రోజే అపూర్వ స్పందన
- సేవల విస్తరణకు ముందుకు వచ్చిన 25 దేశ, విదేశీ సంస్థలు
నవతెలంగాణ, వాణిజ్య విభాగం: తెలంగాణ సర్కారు 'ఐటీ పాలసీ-2016' విడుదల రోజే ఔత్సాహిక, పారిశ్రామిక వర్గాల నుంచి మంచి స్పందన లభించింది. పాలసీ విడుదలైన సోమవారం రోజే రాష్ట్రంలో తమ సేవలను విస్తరించేందుకు వివిధ సంస్థలు ముందుకు వచ్చాయి. పలు స్థానిక, జాతీయ, అంతర్జాతీయ సంస్థలు మన రాష్ట్రంలో పెట్టుబడులు పెట్టేందుకు ఆసక్తి కనబరిచాయి. మరికొన్ని సంస్థలైతే మరో అడుగు ముందుకు వేసి తమ సేవల విస్తరణకు, పెట్టుబడులకు సంబంధించి అవగాహన ఒప్పందాలను కుదుర్చుకున్నాయి. మరికొన్ని 'లెటర్‌ ఆఫ్‌ ఇంటెంట్‌' (ఎల్‌ఓఐ) సమర్పించాయి. సర్కారుతో ఎల్‌ఓఐ, ఒప్పందాలు కుదుర్చుకున్న సంస్థలలో 'మైక్రోసాఫ్ట్‌ ఇండియా', 'సీడాక్‌', 'ఐసీఐసీఐ పౌండేషన్‌', 'డెవలప్‌మెంట్‌ బ్యాంక్‌ ఆఫ్‌ సింగపూర్‌', దుబారుకి చెందిన 'ఎరీస్‌ గ్రూపు', 'వ్యాల్యూ లాబ్స్‌', 'మ్యాక్స్‌ టచ్‌', 'కార్వీ', 'హైసియా', 'ఐయామియా', 'ట్యాలెంట్‌ స్ప్రింట్‌', 'ఇన్‌సైడ్‌ వ్యూ', 'ఎస్‌పీవీ', 'క్వాలిటీ ఫోటానిక్స్‌', 'యాక్సియామ్‌', 'యూఎన్‌డీపీ', సిస్కో, స్యాప్‌ ఎడ్యుకేషన్‌ వంటి 25 సంస్థలు ఉన్నాయి. మరిన్ని సంస్థలు అతిత్వరలోనే తమ తుది ప్రతిపాదనలు పూర్తి చేసుకొని ఇక్కడ పెట్టుబడులు పెట్టేందుకు సిద్ధంగా ఉన్నట్లు వివరించాయి.
మీ స్నేహితులకు రికమెండ్ చెయ్యండి